ባለሥልጣኑ 23 ቶን  የተበላሹ  ምግቦች  ወደ አገር  ውስጥ እንዳይገቡ ማድረጉን አስታወቀ
በዘንድሮ የበጀት ዓመት 23 ቶን የሚደርሱ የተበላሹ ምግቦች ወደ አገር ውስጥ እንዳይገቡ ማድረጉን የኢትዮጵያ የምግብ ፣ የመድሓኒትና የጤና ክብካቤ አስተዳደርና ቁጥጥር ባለሥልጣን አስታወቀ ።በባለሥልጣኑ የምግብ ጤናና ጤና ነክ ተቋማት ኢንስፔክሽን ዳይሬክተር አቶ አብነት ወንድሙ ለዋሚኮኮ እንደገለጹት በዘንድሮ የበጀት ዓመት በተለያዩ ኬላዎች ወደ አገር ውስጥ  በመግባት ላይ የነበሩ የምግብ ምርቶች የተቀመጡትን መሥፈርቶች ባለሟሟላታቸው ወደ መጡበት አገራት እንዲመለሱ ተደርገዋል ።በበጀት ዓመቱ ከተለያዩ አገራት ሊገቡ ሲሉ የተያዙት 23 ቶን  የሚደርሱ የምግብ ውጤቶች በአብዛኛው የህጻናት ጁሶች ፣ ቼኮሌቶችና ብስኩቶች  መሆናቸውን  የጠቆሙት አቶ አብነት  የምግብ ውጤቶቹ አገር ውስጥ ገብተው ጥቅም ላይ  ቢውሉ የጤና ጉዳት እንደሚያስከትሉ በመረጋጋጡ  ነው ብለዋል ።ኢትዮጵያ  ከውጭ  ከምታስገባቸው  የተለያዩ ምርቶች ውስጥ  የምግብ ውጤቶች  በአራተኛ ደረጃ  ላይ እንደሚገኙ  የገለጹት አቶ አብነት  የምግብ ሸቀጦች በሞጆ ደረቅ ወደብ ፣ በቃሊቲና በቦሌ  ዓለም አቀፍ አውሮፕላን ማረፊያ ሲገቡ ጥብቅ ፍተሻና ቁጥጥር እንደሚደረግ አስረድተዋል ።  ባለሥልጣኑ በአገር ውስጥ በሚያከናውነው የድህረ ገበያ ቅኝት መሠረት በበጀት ዓመቱ የምርት መሥፈርትን በማያሟሉ  የተለያዩ የዘይት ፣ ከረሜላና የምግብ ማምረቻ ተቋማት ላይ የማስተካከያ እርምጃ  መውሰዱንም አቶ አብነት  ገልጸዋል ።የኢትዮጵያ  የምግብ ፣ የመድሓኒትና  የጤና ክብካቤ አስተዳደርና  ቁጥጥር ባለሥልጣን  በአዋጅ በተሠጠው ሥልጣን መሠረት ከህገ ወጥ የምግብ ንግድና በተያያዘ እንዲሁም የጥራት ደረጃዎችን  በማያሟሉ የምግብ ሸቀጮች ላይ የቁጥጥር ሥራዎች ያካሄዳል ።   